**NOTĂ INFORMATIVĂ**

la proiectul hotărârii Guvernului ,,Cu privire la transmiterea unui teren”

|  |
| --- |
| **1. Numele iniţiatorului şi a autorului, precum şi a participanţilor la elaborarea proiectului** |
| Proiectul hotărârii Guvernului cu privire la transmiterea unui teren este elaborat de către Ministerul Afacerilor Interne în temeiul art.8 alin.(3) al Legii nr.523-XIV din 16 iulie 1999 cu privire la proprietatea publică a unităţilor administrativ-teritoriale și art. 14 alin. (1) lit. b) al Legii nr. 121-XVI din 4 mai 2007 privind administrarea și deetatizarea proprietății publice și are la bază propunerea Consiliului raional Hîncești de a transmite, cu titlu gratuit, din proprietatea publică a acestuia în proprietatea publică a statului, un teren situat în intravilanul orașului Hîncești, în vederea construcției unității de salvatori și pompieri Hîncești. |
| **2. Argumentarea necesităţii de reglementare** |
| Potrivit prevederilor art.8 alin.(3) al Legii nr.523-XIV din 16 iulie 1999 cu privire la proprietatea publică a unităţilor administrativ-teritoriale și art. 6 alin. (2) al Legii nr. 91-XVI din 5 aprilie 2007 privind terenurile proprietate publică și delimitarea lor, transmiterea unui teren din proprietatea publică a unității administrativ-teritoriale în proprietatea publică a statului se face la propunerea Guvernului, prin decizie a consiliului local.  Avînd în vedere că la momentul actual, potrivit prevederilor Deciziei Consiliului raional Hîncești nr. 06/07 din 18 decembrie 2014 și nr. 02/46 din 25 martie 2015, terenul cu suprafața de 1,00 ha din categoria terenurilor ,,din intravilanul localităților”, mod de folosință ,,pentru construcții”, identificat în Registrul bunurilor imobile cu numărul cadastral 53012051085, este atribuit în folosința Serviciului Protecției Civile și Situațiilor Excepționale din subordinea Ministerului Afacerilor Interne, se consideră judicios de a propune Consiliului raional Hîncești să transmită cu titlu gratuit terenul respectiv în gestiunea Serviciului Protecției Civile și Situațiilor Excepționale, în scopul construcției unității de salvatori și pompieri Hîncești.  Or, Unitatea de salvatori și pompieri din or. Hîncești este într-o stare deplorabilă, fiind dislocată într-o clădire învechită, care nu corespunde cerințelor normative de exploatare a unei unități tipice de salvatori și pompieri, fapt care influiențează negativ asupra calităţii de executare a obligaţiilor de serviciu.  În aceeaşi ordine de idei, menţionăm că Serviciul Protecţiei Civile şi Situaţiilor Excepţionale este un beneficiar stabil al Programului de asistenţă tehnică, lansat de către SUA în Republica Moldova. Acest Program este un mijloc de soluţionare şi realizare a problemelor administrative, gospodăreşti şi financiare cu care se confruntă unităţile de salvatori şi pompieri din republică, prin intermediul căruia a fost posibilă reconstrucţia mai multor unităţi de salvatori şi pompieri precum Basarabeasca, Căuşeni, Comrat, Edineţ. Una din condiţiile de bază pentru acceptarea finanţării de către Guvernul SUA este posedarea titlului de proprietate pentru terenul pe care se preconizează amplasarea viitoarei construcţii.  În contextul celor expuse, precum și luând în considerare interesele statului în crearea unui serviciu de salvatori și pompieri eficient, considerăm oportună aprobarea proiectului prenotat. |
| **3. Scopul şi obiectivele urmărite prin adoptarea actului normativ** |
| Aprobarea proiectului propus are ca scop îmbunătățirea condițiilor de muncă și sporirea nivelului de realizare a obligațiilor funcționale ale Unității de Salvatori și Pompieri din or. Hîncești, prin edificarea unei construcții moderne. |
| **4. Fundamentarea economico-financiară** |
| Implementarea proiectului nu va atrage cheltuieli financiare suplimentare. |

**Ministru Oleg BALAN**